
BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege privind participarea României la grupul de cooperare înfiinţat prin acordul parţial deschis pentru prevenirea, protecţia şi organizarea ajutorului împotriva riscurilor naturale şi tehnologice majore (Acordul EUR-OPA Riscuri Majore), instituit prin Rezoluţia (87)2, adoptată la 20 martie 1987 de Comitetul Miniştrilor al Consiliului Europei, transmis cu adresa nr.428 din 12 septembrie 2002, înregistrată sub nr.23/169 din 12 septembrie 2002.



În raport de obiectul şi conţinutul său, proiectul de lege face parte din categoria legilor ordinare.

PREŞEDINTE,

István Antal

RAPORT

asupra proiectului de Lege privind participarea României la grupul de cooperare înfiinţat prin acordul parţial deschis pentru prevenirea, protecţia şi organizarea ajutorului împotriva riscurilor naturale şi tehnologice majore (Acordul EUR-OPA Riscuri Majore), instituit prin Rezoluţia (87)2, adoptată la 20 martie 1987 de Comitetul Miniştrilor al Consiliului Europei 



În conformitate cu prevederile art.89 din Regulamentul Camerei Deputaţilor, Comisia pentru industrii şi servicii a fost sesizată spre dezbatere în fond cu proiectul de Lege privind participarea României la grupul de cooperare înfiinţat prin acordul parţial deschis pentru prevenirea, protecţia şi organizarea ajutorului împotriva riscurilor naturale şi tehnologice majore (Acordul EUR-OPA Riscuri Majore), instituit prin Rezoluţia (87)2, adoptată la 20 martie 1987 de Comitetul Miniştrilor al Consiliului Europei, transmis cu adresa nr.428 din 12 septembrie 2002, înregistrată sub nr.23/169 din 12 septembrie 2002.



La întocmirea raportului s-a avut în vedere:
· avizul favorabil nr.428 din 17.09.2002 al Comisiei juridice, de disciplină şi imunităţi;
· avizul favorabil al Comisiei pentru administraţie publică, amenajarea teritoriului şi echilibru ecologic;
· avizul favorabil nr.876 din 1 iulie 2002 al Consiliului Legislativ;
· punctul de vedere al Ministerului Lucrărilor Publice, Transporturilor şi Locuinţei.
La 20 martie 1987, Comitetul Miniştrilor al Consiliului Europei a adoptat Rezoluţia (87)2 pentru instituirea unui grup de cooperare în materie de prevenire, de protecţie şi de organizare a ajutoarelor împotriva riscurilor naturale şi tehnologice majore.



Prin această Rezoluţie a fost instituit un acord interguvernamental parţial deschis intitulat “Acord EUR-OPA Riscuri Majore”, acord deschis participării oricărui stat membru sau nu al Consiliului Europei.



În prezent sunt membre ale acestui acord 23 de state.



Principalele obiective ale acordului se referă la:


- întărirea şi promovarea cooperării între guvernele statelor membre în vederea ajutorului în caz de catastrofe naturale şi tehnologice majore;


- crearea de centre europene şi euro-mediteraneene specializate, care facilitează punerea în practică a obiectivului Acordului;



- utilizarea acestui Acord ca o platformă pentru cooperarea între guvernele statelor Europei centrale de est şi guvernele statelor situate în sudul Mediteranei şi guvernele statelor din Europa occidentală în domeniul riscurilor naturale şi tehnologice majore.



Având în vedere că România este expusă la un număr semnificativ de riscuri majore prin posibilitatea producerii unor dezastre naturale, între care se disting cutremurele, iar Bucureştiul se caracterizează printr-un fond construit existent foarte vulnerabil la cutremure majore, s-a impus participarea de urgenţă la acest acord. Ministerul Lucrărilor Publice, Transporturilor şi Locuinţei va fi ministerul însărcinat cu coordonarea acţiunii instituţiilor implicate în implementarea “Acordului EUR-OPA Riscuri Majore”.



În acest sens, Guvernul României va înfiinţa prin hotărâre, Centrul European pentru Reabilitarea Seismică a Clădirilor, în cadrul INCERC – Bucureşti (Institutul Naţional de Cercetare-Dezvoltare în Construcţii şi Economia Construcţiilor) care va fi sub autoritatea Ministerului Lucrărilor Publice, Transporturilor şi Locuinţei.



Cuantumul contribuţiei României la bugetul destinat implementării acordului va fi comunicat anual de către Secretariatul General al Consiliului Europei şi va fi plătit din bugetul de stat al Ministerului Lucrărilor Publice, Transporturilor şi Locuinţei în calitate de coordonator de credite.



Valoarea estimată a contribuţiei anuale este în prezent de 21.300 de Euro. Contribuţia se plăteşte în două tranşe.



Proiectul de lege face parte din categoria legilor ordinare, potrivit prevederilor art.72 alin.(2) din Constituţia România.



La dezbaterea proiectului de lege au participat ca invitaţi, în conformitate cu prevederile art.51 şi art.52 din Regulamentul Camerei Deputaţilor, domnul Dan Banciu – consilier al ministrului lucrărilor publice, transporturilor şi locuinţei şi domnul director Sorin Dumitrescu, de asemenea, din partea Ministerului Lucrărilor Publice, Transporturilor şi Locuinţei.

Potrivit prevederilor art.60 din Regulamentul Camerei Deputaţilor, membrii comisiei au examinat proiectul de lege în şedinţa din data de 24 septembrie 2002, şi au hotărât cu unanimitate de voturi, avizarea favorabilă a proiectului de lege şi trimiterea lui spre dezbatere şi adoptare în plenul Camerei Deputaţilor în forma adoptată de Senat.

La lucrările comisiei au fost prezenţi 23 de deputaţi din totalul de 26 membri.

Raportul comisiei a fost adoptat cu unanimitate de voturi.

Proiectul de lege a fost adoptat de Senat în şedinţa din 5 septembrie 2002.

                     PREŞEDINTE,                                              SECRETAR,

                       István Antal                                                Aurelia Vasile

Expert,

Viorela Gondoş

